Fanie du Preez: ‘Ek het nie my kinders geskiet nie’Fanie du Preez in die hof. Foto: 90.6 FM Stereo Nuus Regter Hennie de Vos het Du Preez in die rondgaande hof in Vereeniging tot drie keer lewenslange tronkstraf gevonnis vir die moord op sy vrou, Thea (43) en hul kinders, Carlia (17) en Phillip (14) in Desember verlede jaar. Hy is ook tot nog tien jaar tronkstraf vir dwarsboming van die gereg gevonnis, sewe jaar vir die onwettige besit van ŉ vuurwapen en twee jaar vir die onwettige besit van ammunisie. Die vonnisse sal gelyklopend uitgedien word en Du Preez moet dus effektief 25 jaar tronkstraf uitdien. 90.6 FM Stereo Nuus berig regter De Vos het Du Preez se aansoek, om teen sy skuldigbevinding en vonnis te appelleer, van die hand gewys. Du Preez sal vir die eerste ses maande van sy vonnis in die Groenpunt-gevangenis aangehou word, waarna hy die res van sy vonnis by die Ebongweni-gevangenis naby Kokstad, in KwaZulu-Natal, sal uitdien. Die hof het vroeër gehoor Du Preez het reeds die afgelope jaar in die Leeuhof-gevangenis by die berugte 28-bende aangesluit. Du Preez het na die vonnisoplegging na die aanhoudingselle afgestap. Hy het met die afloop vir Thea se oudste suster, Riana Coertzen, gesê hy het nie sy kinders geskiet nie. Hy sal eers op die ouderdom van 65 kan aansoek doen om parool. De Vos het in sy uitspraak gesê Du Preez is ten volle verantwoordelik vir sy dade en is nie deur eksterne faktore, soos drank of emosionele trauma, beïnvloed nie. “Thea is van die reg ontneem om eendag ŉ ouma te wees. Carlia en Phillip is ontneem van liefde, hul eie kinders en ŉ toekoms,” het hy gesê. Volgens De Vos is Du Preez se kans op rehabilitasie skraal, aangesien die moorde sinneloos was en heeltemal uit selfsug gepleeg is. Lees alle vorige berigte oor die Vanderbijlpark-moorde op Maroela Media. Inligting met vergunning van 90.6 FM Stereo Nuus.